kardosdrur/scandi-wiki huggingface dataset:
Homo antecessor

Homo antecessor er en hominin kendt fra fossiler fundet i Spanien og menes at have levet for 1,2 million til 800.000 år siden. Arten er muligvis enten en tidlig variant eller en direkte forfader til Homo heidelbergensis, som beboede Europa for 600.000 – 200.000 år siden. Den er en af de tidligste homininer, der levede i Europa.

Det midterste af ansigtet minder meget om det moderne menneskes. Skelettet og knoglerne er mere robuste end det moderne menneskes, men mindre end hos Homo erectus. Man er ikke helt sikker på, om Homo antecessor vitterlig er en selvstændig art, da alle fossilerne stammer fra unge eksemplarer, hvilket kan gøre vurderingen af deres træk mere usikker. 

Der er mærker på de fundne knogler, som indikerer at nogen har skåret kødet fra, hvilket tyder på at de har været kannibaler, da der ikke var andre homininer i området i deres levetid, og dyr ikke bruger knive.

Fysik
En voksen Homo antecessor var omkring 1,6-1,8 meter høj. En voksen han vejede omkring 90 kg. Hjernen var noget mindre end hos det moderne menneske. Sandsynligvis var de noget mere robuste end Homo heidelbergensis. 

Ifølge Juan Luis Arsuaga kan Homo antecessor have været højrehåndet, et træk som skiller arten fra andre aber. Arsuaga mener videre, at artens høreevne var tilsvarede vores, hvilket får ham til at tro, at Homo antecessor anvendte et symbolsk sprog og var i besiddelse af fornuft.

Fund 
Fossiler af Homo antecessor er fundet i Spanien. Desuden er spor efter arten fundet i England:

Gran Dolina 
Arkæologen Eudald Carbonell i Roura fra Tarragona og palæontologen Juan Luis Arsuaga Ferreras fra Madrid har i 1994 – 1995 i Gran Dolina i det nordlige Spanien fundet mere end 80 knogledele fra 6 individer. I området blev der også fundet omkring 300 dyreknogler og 200 stenredskaber. Redskaberne inkluderer en kniv hugget ud med en sten. Alle fundene er mindst 780.000 år gamle. De bedst bevarede knogler er en kæbe og en pandeknogle fra den samme 10-11-årige dreng.

Atapuerca 
Sierra de Atapuerca ligger øst for Burgos; der er fundet op til flere levn efter tidlige homininer, op til 1 million år gamle, deriblandt Homo antecessor.

Norfolk 
Der er ikke fundet levn efter Homo antecessor i England, men derimod 78 forarbejdede flinteredskaber i Happisburgh i nærheden af Norwich, i et område, hvor der samtidig levede mammut, hyæner og næsehorn.  Forskerne mener, at redskaberne mest sandsynligt har været fremstillet af Homo antecessor, som på engelsk kaldes Pioneer Man (= Pioner-mennesket),  og kan være ankommet til England for omkring 950.000 år siden. Det betyder, at disse tidligere "englændere" kan have været blandt de første mennesker, der holdt varmen ved at anvende ild og klæde sig i skind.  På den tid fandtes Den engelske kanal ikke; de tidlige mennesker kunne spadsere til England, som dengang var landfast med kontinentet.  Man tænker sig, at de slog sig ned ved mundingen af Themsen, som dengang befandt sig i Norfolk.

De ældste menneskelige rester fundet i Storbritannien, lå i en grusgrav ved Chichester, og menes at stamme fra arten Homo heidelbergensis.

Billeder

Se også 
 Abemenneske

Henvisninger

Homo-slægten
Pleistocæn
Bente Rübner

Bente Rübner (født 1959) er en dansk møbeldesigner, som oprindeligt er uddannet væver.

Hun er designer af borde med stålstel og bordplader i skifer, linoleum, marmor og kompaktlaminat.

Ekstern henvisning 
Rübners hjemmeside

Designere fra Danmark
Divali

Divali, også kendt som deepavali (Sanskrit: दीपावली, Tamilsk: தீபாவளி, Telugu:దీపావళి, Kannada:ದೀಪಾವಳಿ, Bengali: দীপাবলি), er en stor hinduistisk lysfest, ( der også fejres blandt sikher og jain samt i Nepal, endvidere af buddhister, specielt blandt newar-folket). Festen afholdes til minde om guden Ramas (den 7. inkarnation af Vishnu) besejring af dæmonen Ravanan efter at Rama havde været i eksil i 14 år (omtalt i eposset Ramayana).

Divali fejrer også den hinduistiske gudinde for velstand, rigdom og skønhed: Lakshmi.
Divali afholdes først og fremmest i Sydasien, men gradvis har den spredt sig med de berørte befolkningsgrupper, som afholder festen uanset opholdssted. Læs mere om historierne i den engelske wiki-version om Diwali.

Festlighederne omkring Divali kendes også som "Lysets fest" og skal symbolisere det godes sejr over det onde, og lyset er til for at fejre dette og give et håb for menneskeheden. Visse steder i Indien, Sri Lanka og nærliggende lande fejres det også med fyrværkeri.

Kan sammenlignes med en blanding af nytår og jul.

Divali afholdes i 2008 den 28. oktober, og i 2009 afholdes festen den 17. oktober.

Eksterne henvisninger 

Hinduisme
Højtider
Traditioner
Yngling (bådtype)

En Yngling er en sejlbåd, som det Internationale Yngling Forbund kalder en “indforstået krydsning mellem en planende jolle og en kølbåd”. Det er også en lillesøster til Solingen.

Den blev designet i 1967 af Jan Herman Linge. I maj 1979 blev den en international klasse. Linge ville bygge en kølbåd til sin søn, derfor blev den kaldt “Yngling.”

Ynglingen er designet til at sejle med to eller tre besætningsmedlemmer, der tilsammen har en kropsvægt på op til 225 kg. Klassereglerne siger, at en Yngling med fuld besætning skal kunne flyde, selvom den er fyldt med vand.

Ynglingen har et storsejl, en fok og en spiler. I forhold til de fleste joller som f.eks. Laseren, har Ynglingen meget mere trim og kæntrer kun sjældent, hvilket gør den til en “venlig” båd. Den er blevet valgt som kølbåd for kvinder til OL i 2004 og 2008.

Danske sejlere har til sammen vundet VM 22 gange i yngling siden 1972.

Resultater gennem tiderne

Eksterne links 
 International Yngling Association
 Dansk Yngling Club

Kølbåde
Ingeniør-kollegierne

Ingeniør-kollegierne er en populærbetegnelse for kollegier tilknyttet Danmarks Tekniske Universitet i og omkring Kongens Lyngby, der blev opført eller administrereret af Polyteknisk KollegieByggeselskab (PKB), det nuværende Polyteknisk KollegieSelskab (PKS).

Navnet hentyder til, at de fleste alumner er studerende på Danmarks Tekniske Universitet (DTU).

Alle kollegierne PKS administrer er:

 G. A. Hagemanns Kollegium
 Kampsax Kollegiet (ligger på DTUs campus)
 P. O. Pedersen Kollegiet
 Paul Bergsøe Kollegiet
 Professor Ostenfeld Kollegiet
 Trørød Kollegiet
 Villum Kann Rasmussen Kollegiet (ligger på DTUs campus)
 William Demant Kollegiet (ligger på DTUs campus)

Eksterne henvisninger 
 Polyteknisk KollegieSelskabs hjemmeside
Kill Rock 'N Roll

"Kill Rock'N Roll" er den tredje sang på System of a Downs album Hypnotize og deres nyeste single. Det er en af de sange System of a Down har spillet før Hypnotize blev udgivet. 

Sangen er skrevet af guitaristen Daron Malakian. Inspirationen til sangen kom da Daron kørte en kanin over. Han begravede kaninen, og da han ankom til sit arbejde, så han en kanin, der lignede ham. Han navngav den Rock'n Roll.

Rocksange
Metalsange
Singler fra 2006
Hindemae

Hindemae er en gammel hovedgård, som nævnes første gang i 1480. Gården ligger i Skellerup Sogn, Vindinge Herred, Ullerslev Kommune. Hovedbygningen er opført i 1787-1790.

Hindemae Gods er på 215 hektar med Bakkegården

Ejere af Hindemae 

 (1480) Jørgen Urne 
 (1480-1510) Jørgen Jørgensen Urne
 (1510) Mette Clausdatter Huitfeldt gift Urne
 (1510-1531) Claus Jørgensen Urne 
 (1531-1548) Jørgen Clausen Urne / Erik Clausen Urne
 (1548-1561) Erik Clausen Urne
 (1561-1565) Margrethe Pogwisch gift Urne
 (1565-1588) Frands Eriksen Urne
 (1588-1599) Claus Eriksen Urne / Helvig Hardenberg gift Rosenkrantz
 (1599-1605) Claus Eriksen Urne / Breide Rantzau
 (1605-1618) Frands Rantzau / Breide Rantzau
 (1618) Lisbeth Sophie Breidesdatter Rantzau gift Lindenov
 (1618-1642) Hans Johansen Lindenov
 (1642) Helvig Hansdatter Lindenov gift Urne
 (1642-1661) Sivert Knudsen Urne
 (1661) Cathrine Sehested gift (1) Urne (2) Ahlefeldt
 (1661-1663) Hans Ahlefeldt
 (1663-1690) Hans Schrøder Løwenhielm
 (1690-1717) Frederik Eiler Gjedde
 (1717-1719) Sophie Amalie Hansdatter Løvenhielm gift Gjedde
 (1719-1725) Carl Vilhelm Gjedde
 (1725-1750) Seneca Hagedorn
 (1750-1778) Karen Jacobsdatter gift Pedersen
 (1778-1801) Ove Johan Vind
 (1801-1839) Charles Adolph Denys Mourier
 (1839-1859) Carl Frederiksen lensbaron Juel-Brockdorff 
 (1859-1876) Frederik Carl Vilhelm Niels Adolph Krabbe Carlsen lensbaron Juel-Brockdorff 
 (1876-1900) Carl Frederik Sophus Vilhelm Frederiksen lensbaron Juel-Brockdorff 
 (1900-1936) Julie Sophie Thora Anna Caroline Ottosdatter baronesse Reedtz-Thott gift Juel-Brockdorff
 (1936-1940) Niels Carlsen baron Juel-Brockdorff 
 (1940-1972) Erik Nielsen baron Juel-Brockdorff
 (1972-1995) Erik Nielsen baron Juel-Brockdorff / Niels Douglas Eriksen baron Juel-Brockdorff / Frederik Douglas Eriksen baron Juel-Brockdorff 
 (1995-2003) Niels Douglas Eriksen baron Juel-Brockdorff / Frederik Douglas Eriksen baron Juel-Brockdorff 
 (2003-) Gustav Nielsen baron Juel-Brockdorff

Eksterne henvisninger 

 Hindemae Gods

Herregårde i Nyborg Kommune
Herregårde i Svendborg Amt
Fredede slotte og herregårde i Danmark
S.P.L. Sørensen

Søren Peter Lauritz Sørensen (født 9. januar 1868 i Havrebjerg ved Slagelse, død 12. februar 1939 i Charlottenlund) var en dansk kemiker, kendt for fastlæggelsen af pH-skalaen for syrer og baser.

Han blev student fra Sorø Akademi 1886, modtog Københavns Universitets Guldmedalje 1889 og 1895, var assistent ved Danmarks geologiske Undersøgelse 1890-91 og 1893, blev mag.scient. 1891 og var dernæst assistent ved Polyteknisk Læreanstalts kemiske laboratorium 1892-1901. Han var militærkemisk konsulent for Orlogsværftet 1896-1902, blev dr.phil. 1899 (studier over koboltidoxalater) og i 1901 overtog han stillingen som forstander for den kemiske afdeling af Carlsberg Laboratoriet.

Han repræsenterede Danmark i den internationale Analysekommission, blev medlem af Videnskabernes Selskab 1906, af Videnskabs-Selskabet i Kristiania 1909, af Kungliga Fysiografiska Sällskapet i Lund 1909, af Vetenskaps-Societeten i Uppsala 1916, af Vetenskapsakademien i Stockholm 1921 og tildeltes Ørsted-Medaljen 1909. 1918 blev han æresdoktor ved Lunds Universitet og var æresmedlem af Chemical Society, London (1920), Sociéte chimique de France, Paris (1921), af American Chemical Society (1924), af American Academy of Arts and Sciences, Boston (1928), af Finska Vetenskaps-Societeten (1928), af Dansk Medicinsk Selskab i København (1922), af Brygmesterforeningen (1926), af Svenska Bryggareföreningen (1920) og af Institute of Brewing, London (1927).

Han er kendt som manden, der introducerede pH-begrebet og er i øvrigt den danske videnskabsmand, der flest gange har været indstillet til Nobelprisen, som han dog aldrig oplevede at modtage. Han var Kommandør af 2. grad af Dannebrog og Dannebrogsmand.

Sammen med Johannes Nicolaus Brønsted, var Sørensen en af dem der bragte Danmark i front med pH-begrebet.

Det lykkedes Sørensen at overtale Radiometer Copenhagen til at producere et elektronisk pH-meter i 1937. På Radiometer Copenhagen (Radiometer Medical ApS) findes i dag et pH-referencelaboratorium.

Han var formand for bestyrelsen for Emil Chr. Hansen-Fondet 1911 og Pasteur-Selskabet 1922 samt bestyrelsesmedlem i A/S De Danske Spritfabrikker fra 1916, A/S Dansk Gærings-Industri fra 1919 og A/S De Danske Sprængstoffabrikker fra 1929. Han var medlem af direktionen i Selskabet for Naturlærens Udbredelse 1914. Han var præsident for Videnskabernes Selskab fra 1938-1939.

Den 29. maj 2018 blev Sørensen hædret med en Google Doodle for at have fastlagt pH-skalaen.

Referencer

Kilder 
 Kraks Blaa Bog 1910
 Holger Jerrild, "Hos Professor S.P.L. Sørensen" s. 427-435 i: Gads Danske Magasin, 1929.

Eksterne henvisninger 
 pH-skalaen fylder 100 år
 S.P.L. Sørensen 
 spls-slægten's hjemmeside
 

Kemikere fra Danmark
Medlemmer af Videnskabernes Selskab
Medlemmer af Kungliga Vetenskapsakademien
Danskere i 1800-tallet
Danskere i 1900-tallet
Carlsberg
Kommandører af Dannebrog
Personer i Kraks Blå Bog (afdøde)
Personer i Dansk Biografisk Leksikon
Æresdoktorer ved Lunds Universitet
Æresdoktorer ved Danmarks Tekniske Universitet
Modtagere af Københavns Universitets guldmedalje
Alumni fra Københavns Universitet
Modtagere af H.C. Ørsted Medaljen
Ansatte ved Carlsberg Laboratorium
Hals Kirke

Hals Kirke ligger i Hals Sogn i den tidligere Hals Kommune, som nu indgår i Aalborg Kommune.

Bygningshistorie 
Kirken består af et anseligt langhus med skib og kor i et. I vestenden er et tårn og på sydsiden en tilbygning samt våbenhus. Det menes, at den ældste del af kirken er de to vestligste fag af skibet, som oprindeligt stammer fra senromansk tid, men er så ombygget, at det er svært at finde spor af den oprindelige bygning. Koret er i sengotisk tid bygget som en forlængelse af skibet og i samme bredde. på dette tidspunkt er det oprindelige kor nedbrudt. Der blev samtidigt bygget fem fag krydshvælv. Tårnet er fra samme tid, men er senere forhøjet. I forbindelse med forhøjelsen kom tårngavlene til at vende på tværs af kirken.

Våbenhuset og tilbygningen mod syd menes begge at være opført efter reformationen. Sidebygningen var oprindeligt gravkapel for familien Skeel. Kirkens støttepiller stammer fra en restaurering i 1920.

Kirkerum og inventar 
I det indre fremstår kirken som et langt rum uden opdeling i skib og kor.

Alteret har et panelværk fra 1620. Ovenpå står en efterreformatorisk fløjaltertavle fra 1598. I midterfeltet er et maleri af A. Dorph, Getsemane fra 1899. I fløjene er ældre malerier af korsfæstelsen og opstandelsen. Ved alteret er ophængt et røgelseskar fra 1300-tallet.

Døbefonten er romansk og med løverelieffer. Over den hænger en fontehimmel i barok stil.

Prædikestolen fra renæssancen er i umalet træ med relieffer.

På kirkens venstre sidevæg er ophængt et sengotisk krucifiks.

Eksterne kilder og henvisninger 
 Hals

 Hals Kirke  hos nordenskirker.dk
 Hals Kirke hos KortTilKirken.dk

Kirker i Aalborg Kommune
Kirker i Aalborg Stift
Kirker i Aalborg Amt
Hals (by)
Franciszek Rychnowski

Franciszek Rychnowski (født 3. oktober 1850 i Velehrad, død 1929 i Lviv) var polsk kemiingeniør

Personer fra Polen
Anders Fridén

Anders Fridén er forsanger for det svenske band In Flames. Fridén var oprindeligt forsanger for et andet svensk melodeath band kaldet Dark Tranquillity. Da forsangeren Mikael Stanne forlod In Flames til fordel for Dark Tranquillity byttede Fridén og Stanne plads så Fridén endte som In Flames nye forsanger.
Anders har også sunget i et andet band kendt som Ceremonial Oath og har samtidig haft mange andre sideprojekter. Men da In Flames begyndte at få succes droppede han de andre projekter på grund af manglende tid.
Anders Fridén har en datter ved navn Agnes som han har fået med sin kæreste Helena Lindsjö. Anders er kendt for at se mange DVD film. Hans favorit citat er: "Den med flest DVD når du dør vinder."
Hans look efter albmumet Reroute to Remain ændrede sig pludseligt. Han lod sit skæg vokse og fik sat sit hår i dreadlocks. Hans sangstil ændrede sig også hvilket kan høres tydeligt på de to seneste album.

Sangskrivning 
På de ældre album som Whoracle, skrev Niklas Sundin lyrikkerne. Anders skrev de første sanglyrikker på Colony albummet først på svensk og derefter blev de oversat til engelsk. Da albummet blev udgivet havde Fridéns erfaring i engelsk vokset så meget, at han kunne skrive lyrikkerne på egen hånd. Det betød, at indholdet gik fra at handle om astrologi og fantasi til mere personlige ting som depression.

Ud over at være vokalist er Anders Fridén også producer for bands som den tyske gruppe Caliban.

Referencer

Eksterne henvisninger 

 

In Flames
Sangere fra Sverige
Dark Tranquillity
Jack Yeats

John 'Jack' Butler Yeats (født 29. august 1871 i London, død 28. marts 1957 i Dublin) var en irsk kunstner. Han tidlige stil mindede om illustratorens og tangerede næsten tegneserietegnerens (han tegnede den første tegneserieversion af Sherlock Holmes i 1894). Han begyndte først at arbejde i olie i 1906, og hans tidlige billeder er simplistiske afbildninger af landskaber og personer fortrinsvist fra det vestlige Irland. Der kan spores en vis grad af symbolisme og romantik i hans værker, men tydeligst er en voldsom ekspressionisme og modernisme.
K-club ved Dublin ejer er lang række af hans bedste værker.

Personer fra London
Kunstnere fra Irland
PH-meter

Et pH-meter er et elektronisk instrument til at måle pH i væsker ved hjælp af en pH-elektrode.

Måleinstrumenter
Ben Iden Payne

Ben Iden Payne (5. september 1881 – 6. april 1976) var en engelsk skuespiller, instruktør og lærer. Han blev født i Newcastle-on-Tyne og voksede op i Manchester, hvor han modtog skolegang. I 1899, da han indledte sin karierre, havde han kun meget små roller, men blev instruktør ved Abbey Theatre i en kort periode i 1907. Efter dette vendte han tilbage til Manchester for at arbejde med Annie Elizabeth Fredericka Horniman. I 1913 emigrerede han til USA og arbejde ved et teater dér og underviste desuden ved the Carnegie Institute of Technology i Pittsburgh og University of Texas.

Prisen The B. Iden Payne Award, som gives til skuespillere for fremragende bidrag til teaterverdenen i Austin, Texas, er opkaldt efter Payne. Ét af de tre teatre ved University of Texas er også opkaldt efter ham.

Teaterskuespillere fra England
Dorthe Andersen

Dorthe Andersen (født 29. marts 1968) er en dansk tv-vært og sangerinde. Hun deltog som solist i Dansk Melodi Grand Prix 1992 med sangen “Vild med dig”. Sangen ikke kom med i konkurrencens point-givende finale.
Hun vandt til gengæld Danske Melodi Grand Prix i 1996 med sangen "Kun med dig". En duet fremført sammen med Martin Loft.
Som følge af for mange deltagerlande var der en forudvælgelse dette år der skulle sende alle tilmeldte sange videre til den store finale. Danmark kom ikke videre fra denne forudvælgelse og skulle derfor ikke deltage i Eurovision Song Contest 1996 dette år, hvorfor duetten ikke kom med til dette arrangement.

Hun har været vært på DR's programserie Hvad er det værd? fra 2002 til 2005.

Dorthe Andersen er søster til sangerinden Jette Torp.

Eksterne henvisninger 
 
 

Sangere fra Danmark
Vindere af Dansk Melodi Grand Prix
Deltagere ved Eurovision Song Contest 1996
Danmarks Eurovision Song Contest-deltagere
Deltagere ved Dansk Melodi Grand Prix 1992
Deltagere ved Dansk Melodi Grand Prix 1996
Padraic Colum

Padraic Colum (8. december 1881 – 11. januar 1972) var en irsk forfatter (blandt andet til biografier), dramatiker og samler af folkesagn. Han var desuden en af de førende skikkelser ved den keltiske renæssance. Gennem sine stykker blev han involveret i the National Theatre Society og i grundlæggelsen af Irlands nationalteater, Abbey Theatre. Her skrev han flere af dets tidlige stykker, mens andre af hans stykker (som Broken Sail, 1903) blev opført ved Irish Literary Theatre. Stykket The Land fra 1905 blev et af dette teaters største publikumssucceser.

Eksterne henvisninger 

Faglitterære forfattere fra Irland
Dramatikere fra Irland
Folklorister
Jamie Cullum

Jamie Cullum (født 20. august 1979 i Essex) er en engelsk jazz-popmusiker fra Storbritannien.

Allerede som barn var han interesseret i en bred vifte af musik såsom pop, jazz, hip-hop, rock, blues, heavy rock, dance og rap. Meget af sin musikinteresse fik han fra sin ældre bror, Ben Cullum, som var en god guitarist, og som interesserede sig meget for musik. Jamie Cullum fik lidt undervisning i klaver som barn, men havde ikke lysten til at øve sig, og da han ikke kunne få det stærke og kraftfulde udtryk frem i klaveret, som han oplevede i popmusikken, begyndte han i stedet at spille guitar. Som 12-13årig vendte han tilbage til klaveret og spillede meget boogie-woogie og rock n’ roll klaver, fordi han ved at spille dette oplevede samme gennemtrængende kraftfuldhed som i popmusikken. I teenageårene kom interessen for jazz også, da Jamie sammen med broderen Ben udforskede jazzpladerne. Især Herbie Hancock inspirerede Jamie Cullum til at blive pianist.

Cullums alsidige smag for musik førte ham også vidt omkring i udførelsen af musik. Han har spillet med i forskellige bands i sin teenageungdom, hvor hans rolle har været alt lige fra, at spille på trommer i et hip-hop band til at spille guitar i bands som Raw Sausage og The Mystery Machine. 
Efterhånden blev Cullum dog mere og mere optaget af klaver og begyndte at opbygge sin musikalske karriere, mens han studerede film og engelsk litteratur på Reading University. I denne periode dygtiggjorde han sig nemlig på klaveret ved at have mange spillejobs til bryllupper og på krydstogtskibe. 
I 1999 indspillede Jamie Cullum Trio albummet Heard It All Before, som skulle sælges, når Jamie Cullum var ude at spille. Pengene herfra og resterne af Cullums studielån blev brugt til at lave albummet Pointless Nostalgic, som udkom i 2002. Herefter blev Universal interesseret i Cullum, og han blev mere succesfuld. I 2003 udgav han Twentysomething og i 2005 Catching Tales, begge på Universal.

De fleste af numrene er coverversioner af ældre eller nyere sange, mens Jamie Cullum også selv har skrevet nogle numre alene eller sammen med broderen Ben Cullum.

At Jamie Cullum har haft så meget erfaring som entertainer, før han blev verdenskendt har gjort, at hans talent for at underholde ved koncerterne er udviklet maksimalt. Cullum nærmest angriber flygelet og udlader en enorm mængde energi, som med sikkerhed fænger publikum.

Diskografi 
 Heard It All Before (1999)
 Pointless Nostalgic (Candid, 2002)
 Twentysomething (Verve, 2003)
 Catching Tales (Universal/Verve, 2005)
 The Pursuit (Decca, 2009)
 Momentum (Island, 2013)
 Interlude (Island, 2014)
 Taller (Island, 2019)

Eksterne henvisninger 

 Officiel hjemmeside

Jazzmusikere fra England
Jazzguitarister
Tuba

Tuba er det største instrument af messingblæserne, og det som klinger dybest. Det er et af de instrumenter, som sidst blev taget ind i symfoniorkestrene og erstattede ophicleiden i slutningen  af 1800-tallet. Der er normalt kun én tuba i et orkester, og den bruges som bas i messingsektionen. 

Tubaen er det instrument, der klinger dybest, og som bidrager med den bløde, varme lyd blandt messingblæserne. De almindeligste tubaer er stemt  i F, Eb, C, eller B. F- og Eb-tubaer kaldes ofte bastuba, mens C- og B-tubaer kaldes kontrabastuba. Nogle steder dukker navnet tenortuba op; det er den samme som en euphonium. Bb og Eb tubaer bruges som regel i brassbands. I harmoni-orkestre er det Bb-tubaen, der ligger bunden, og Eb-tubaen, der spiller kontratonerne. Marchtubaer er kun en smule anderledes fra normale tubaer. Mundstykket og ventilsystemet sidder lidt anderledes, og den bæres på skulderen. Sousafonen har en god klang, og er et velfungerende instrument. Den kan være lavet i messing og letvægtsfiber, så den har den rigtige klang og dynamik. Kombinationen med fiberschallstykke betyder, at vægten reduceres betragteligt. Den bruges ofte skandinaviske garder, streetparader, jazz bands m.fl.

Tubaen bruges som soloinstrument. De mest kendte koncerter for tuba og orkester er skrevet af Ralph Vaughan Williams, Edward Gregson og John Williams. Tuba findes i desuden både i militærkorps og brassband, hvor de oftest bruges. I et symfoniorkester bruges der kun en enkelt tuba. I brassband Eb-tuba og B-tuba, normalt to af hver. 

Richard Wagner fik konstrueret en speciel tuba, som kaldes en Wagner-tuba. Den blev lavet i tenor- og bas-størrelse.

Messingblæseinstrumenter
Musik af marine
Hanne

Hanne er et pigenavn, der er en dansk form af Johanne eller fra det hebraiske hannah, der betyder "ynde". Det er meget almindeligt forekommende i Danmark, hvor 41.135 personer i 2010 ifølge Danmarks Statistik havde navnet.

På dansk anvendes også formerne Hanna og Hannah samt en række sammensætninger startende med Hanne med og uden bindestreger, f.eks. Hanne-Marie.

Kendte personer med navnet 
Hannah Arendt, tysk filosof.
Hannah Bjarnhof, dansk skuespiller.
Hanne Boel, dansk sanger.
Hanne Borchsenius, dansk skuespiller.
Hanne Finsen, dansk museumsdirektør.
Hanne-Vibeke Holst, dansk forfatter.
Hanne Reintoft, dansk socialrådgiver og forfatter.
Hanna Schygulla, tysk skuespiller.
Hanne Severinsen, dansk politiker.
Hanne Marie Svendsen, dansk forfatter.
Hanne Willumsen, dansk dukkefører og tv-medarbejder.

Navnet anvendt i fiktion 
Hanne er navnet på hovedpersonen i en række børnebøger fra 1950'erne skrevet af Britta Munk – Hanne-bøgerne.
Hannah og hendes søstre er titlen på en film af Woody Allen.

Pigenavne